AĠĠORNAT: Mara fil-periklu tal-mewt wara inċident ikrah bil-mutur fi Triq il-Kosta
Ġunju 11, 2020 Aġġornata 12 Ta' Ġunju, 2020 7:17am Mara ta' 30 sena mill-Gżira tinsab fil-periklu tal-mewt wara li l-Ħamis filgħaxija kienet involuta f'inċident ikrah tat-traffiku fi Triq il-Kosta, limiti ta' Baħar iċ-Ċagħaq. L-inċident kien rappurtat ftit wara d-disgħa ta' filgħaxija. Minn tagħrif li Television Malta kiseb fuq il-post jirriżulta li l-mara kienet qed issuq mutur li kien involut f'ħabta ma' vann misjuq minn Libjan ta' 38 sena mill-Pietà. Bid-daqqa, jidher li l-mara tilfet il-kontroll tal-mutur u baqgħet dieħla fi crash barrier. Fuq il-post issejjaħ tim mediku li ta l-ewwel għajnuna, bil-mara ttieħdet l-Isptar Mater Dei b'ambulanza fejn ġiet ċertifikata li għandha ġrieħi serji. L-investigazzjonijiet qed jitmexxew mill-Pulizija mid-distrett tan-Naxxar. Pulizija mit-Taqsima tat-Traffiku assistew biex ġie kontrollat it-traffiku, hekk kif din il-parti tat-triq direzzjoni lejn San Ġiljan inżammet magħluqa għall-vetturi.